《常理斋殉节诗》
清代·杨梦符

四座且弗喧，听我昔岭歌。昔岭在何许，蚕丛隘岷峨。

西边稽天诛，元帅挥雕戈。转输重兹地，守处烦麾柯。

曰予有良吏，抚绥得人和。三年委持筹，宽大捐烦苛。

一朝起困兽，踶躅何其多。仓皇抱穷垒，一燎惊原阿。

矫矫常大夫，在险气弗蹉。从容挥壮士，飞风雪滂沱。

崇庾为盗粮，臣死罪匪讹。丈夫一取贼，殉职期无佗。

是时鼓声衰，黑云颓岩陁。大呼驰杀贼，义勇推山河。

力穷舌不断，碧血漂丹莎。忠诚激厮羌，并尽无委陀。

光之司勋爵，宠锡章羔紽。巍巍浣溪祠，冠冕瑽金珂。

彰彰桐乡碑，故老恒摩挲。蜀之水悠悠，蜀山高峨峨。

至今昔岭头，铁马空中过。谁为燕然铭，勒此并不磨。

作者简介：杨梦符，字西躔，号六士，浙江山阴人。乾隆丁未进士，历官刑部员外郎。有《心止居诗集》。